**Παράρτημα 1:**

**Προκήρυξη Προγράμματος Μεταπτυχιακών Σπουδών**

**για το Ακαδημαϊκό έτος 2022-2023**

**«Επιδημιολογία - Μεθοδολογία έρευνας στις βιοϊατρικές επιστήμες,**

**την κλινική πράξη και τη δημόσια υγεία»**

Η Ιατρική Σχολή του Εθνικού και Καποδιστριακού Πανεπιστημίου Αθηνών (ΕΚΠΑ), οργανώνει και λειτουργεί από το ακαδημαϊκό έτος 2018-2019 Πρόγραμμα Μεταπτυχιακών Σπουδών (ΠΜΣ) το οποίο οδηγεί στην απόκτηση Διπλώματος Μεταπτυχιακών Σπουδών (ΔΜΣ) στην **«Επιδημιολογία-Μεθοδολογία Έρευνας»**(ΦΕΚ 3647 /2018)**.** Τη διοίκηση του ΠΜΣ ασκεί η Ιατρική Σχολή του ΕΚΠΑ.

 Η διάρκεια του ΠΜΣ για απόκτηση ΔΜΣ είναι **τρία (3) ακαδημαϊκά εξάμηνα, στα οποία περιλαμβάνεται και ο χρόνος εκπόνησης διπλωματικής εργασίας**. Στο άρθρο 6 του Κανονισμού του ΠΜΣ (ΦΕΚ 3124/2020 - διαθέσιμος στον ιστότοπο [www.dehems.med.uoa.gr/pms-epi](http://www.dehems.med.uoa.gr/pms-epi)) παρατίθεται ο κατάλογος των μαθημάτων με τις ώρες διδασκαλίας και τις πιστωτικές μονάδες (ECTS). Για την απόκτηση ΔΜΣ απαιτούνται συνολικά ενενήντα (90) ECTS.

Η διδασκαλία των μαθημάτων γίνεται κατεξοχήν διά ζώσης σε αμφιθέατρα και αίθουσες διδασκαλίας της Ιατρικής Σχολής του ΕΚΠΑ. Στο ακαδημαϊκό έτος 2022-2023 προβλέπεται να υπάρχει η δυνατότητα εξ’ αποστάσεως παρακολούθησης, η οποία όμως δεν θα ξεπερνά το 35% των διδακτικών ωρών, σύμφωνα με όσα ειδικότερα ορίζονται στον Κανονισμό Μεταπτυχιακών Σπουδών, που προβλέπεται στο άρθρο 45 του νόμου 4485/2017. Τα προαναφερόμενα σε σχέση με τον τρόπο διδασκαλίας των μαθημάτων δεν θα ισχύσουν σε περίπτωση επιβολής έκτακτων μέτρων από την πολιτεία για την προστασία της δημόσιας υγείας που θα καθιστούν την εξ’ αποστάσεως παρακολούθηση υποχρεωτική.

Στο πλαίσιο της έκθεσης των φοιτητών στη διεθνή εμπειρία και πράξη θα υπάρχει η δυνατότητα παρακολούθησης ορισμένων διαλέξεων Καθηγητών διακεκριμένων Πανεπιστημίων της αλλοδαπής τόσο δια ζώσης όσο και με μέσα εξ αποστάσεως εκπαίδευσης.

**ΚΑΤΗΓΟΡΙΕΣ ΚΑΙ ΑΡΙΘΜΟΣ ΕΙΣΑΚΤΕΩΝ**

Για την απόκτηση ΔΜΣ γίνονται δεκτοί, κατόπιν επιλογής, κάτοχοι τίτλου του Α΄ κύκλου σπουδών των Σχολών Επιστημών Υγείας, των Σχολών Θετικών Επιστημών και των Τμημάτων Διατροφής, Φυσικής Αγωγής, Κοινωνιολογίας, Ψυχολογίας, Παιδαγωγικών Σπουδών, Οικονομικών Σπουδών και συναφών αντικειμένων ΑΕΙ της ημεδαπής ή ομοταγών, αναγνωρισμένων από τον ΔΟΑΤΑΠ, ιδρυμάτων της αλλοδαπής, καθώς και απόφοιτοι αντίστοιχων Τμημάτων ΑΕΙ της ημεδαπής ή ομοταγών, αναγνωρισμένων της αλλοδαπής. Επίσης γίνονται δεκτοί κάτοχοι τίτλου του Α΄ κύκλου σπουδών αντίστοιχων τμημάτων των Α.Τ.Ε.Ι., καθώς και οι κάτοχοι μεταπτυχιακού τίτλου σπουδών συναφούς αντικειμένου.

Μερική φοίτηση προβλέπεται για εργαζόμενους μεταπτυχιακούς φοιτητές. Οι φοιτητές αυτής της κατηγορίας πρέπει αποδεδειγμένα να εργάζονται τουλάχιστον είκοσι τέσσερις (24) ώρες την εβδομάδα και να προσκομίσουν σχετική σύμβαση εργασίας ή βεβαίωση εργοδότη. Μερική φοίτηση προβλέπεται επίσης και για μη εργαζόμενους φοιτητές που αδυνατούν να ανταποκριθούν στις απαιτήσεις της πλήρους φοίτησης για λόγους υγείας, οικογενειακούς, στράτευσης κ.ά. Η συνολική διάρκεια μερικής φοίτησης δεν μπορεί να υπερβαίνει τα έξι (6) ακαδημαϊκά εξάμηνα.

Ο μέγιστος αριθμός των μεταπτυχιακών φοιτητών (πλήρους και μερικής φοίτησης) που θα επιλεγούν και θα εγγραφούν κατά το ακαδημαϊκό έτος 2022-2023 στο ΠΜΣ για απόκτηση ΔΜΣ είναι τριάντα πέντε (35) φοιτητές.

Γίνονται επίσης δεκτοί ως υπεράριθμοι εισακτέοι κάτοχοι των τίτλων που αναφέρονται στην προηγούμενη παράγραφο, οι οποίοι είναι μέλη των κατηγοριών ΕΕΠ, ΕΔΙΠ και ΕΤΕΠ σύμφωνα με την παρ. 8 του άρ. 34 του Ν.4485/17.

Οι εγγεγραμμένοι στο ΠΜΣ απολαμβάνουν όλων των ευεργετημάτων, τα οποία ορίζει η σχετική με τη φοιτητική ιδιότητα, νομοθεσία.

**ΔΙΔΑΚΤΡΑ**

Η παρακολούθηση του Προγράμματος για λήψη ΔΜΣ, συνεπάγεται καταβολή διδάκτρων από κάθε φοιτητή/τρια για τα λειτουργικά έξοδα, που ανέρχονται συνολικά σε 3.000,00 €. Τα δίδακτρα θα καταβάλλονται σε 3 ισόποσες δόσεις. Η καταβολή του τέλους γίνεται στην αρχή κάθε εξαμήνου.

**ΚΡΙΤΗΡΙΑ ΕΠΙΛΟΓΗΣ ΕΙΣΑΚΤΕΩΝ**

Η επιλογή των εισακτέων γίνεται σύμφωνα με το νόμο 4485/2017 και τις προβλέψεις του Κανονισμού του ΠΜΣ, (ΦΕΚ 3124/2020 - διαθέσιμος στον ιστότοπο [www.dehems.med.uoa.gr/pms-epi](http://www.dehems.med.uoa.gr/pms-epi)). Για την εισαγωγή στο ΠΜΣ θα συνεκτιμηθούν ο βαθμός του πτυχίου,  η επίδοση κατά τη συνέντευξη, η γνώση της αγγλικής γλώσσας, ο βαθμός σε προπτυχιακά μαθήματα συναφή με το αντικείμενο του ΠΜΣ, οι συστατικές επιστολές, οι δημοσιεύσεις, η ερευνητική δραστηριότητα και η κατοχή δεύτερου πτυχίου Α΄ ή Β΄ κύκλου σπουδών. Σε περίπτωση ισοβαθμίας, προκρίνονται στην αξιολόγηση η προφορική συνέντευξη, ο βαθμός πτυχίου και η γνώση της αγγλικής.

Με βάση τα ανωτέρω κριτήρια, η ΣΕ καταρτίζει τον πίνακα αξιολόγησης των υποψηφίων και τον καταθέτει προς έγκριση στη Συνέλευση της Ιατρικής Σχολής.

Σε περίπτωση μη εγγραφής ενός ή περισσοτέρων φοιτητών, θα κληθούν να εγγραφούν στο ΠΜΣ οι επιλαχόντες, με βάση τη σειρά κατάταξής τους στον εγκεκριμένο πίνακα αξιολόγησης.

**ΑΠΑΡΑΙΤΗΤΑ ΔΙΚΑΙΟΛΟΓΗΤΙΚΑ**

Οι ενδιαφερόμενοι καλούνται να υποβάλλουν ηλεκτρονικά τα ακόλουθα δικαιολογητικά στην Γραμματεία του ΠΜΣ:

* Αίτηση, η οποία επέχει θέση υπεύθυνης δήλωσης, που βρίσκεται στον ιστότοπο της Ιατρικής Σχολής Αθηνών (www.grammateia.med.uoa.gr) αλλά και στον ιστότοπο του ΠΜΣ (www.dehems.med.uoa.gr/pms-epi). Η αίτηση συμπληρώνεται ηλεκτρονικά και προσκομίζεται υπογεγραμμένη μαζί με τα υπόλοιπα δικαιολογητικά.
* Αντίγραφο πτυχίου. Επισημαίνεται ότι θα γίνονται αποδεκτές και αιτήσεις που θα συνοδεύονται από δήλωση του Ν. 1599/86\* (διαθέσιμη στον ιστότοπο της Ιατρικής Σχολής Αθηνών αλλά και του ΠΜΣ) στην οποία θα δηλώνεται ότι αναμένεται η επιτυχής ολοκλήρωση των προπτυχιακών σπουδών και θα αναφέρονται αναλυτικά τα μαθήματα που εκκρεμούν για την εξεταστική περίοδο του Σεπτεμβρίου. Σε αυτή την περίπτωση και εφόσον ο/η υποψήφιος/α γίνει δεκτός/ή στο ΠΜΣ θα πρέπει να προσκομίσει τη βεβαίωση ολοκλήρωσης των σπουδών και το επικυρωμένο αντίγραφο πτυχίου.
* Βεβαίωση ισοτιμίας και αντιστοιχίας του πτυχίου από το ΔΟΑΤΑΠ για τους υποψηφίους που προέρχονται από Πανεπιστήμια του εξωτερικού ή εναλλακτικά πρωτοκολλημένη αίτηση προς το ΔΟΑΤΑΠ για αναγνώριση του πτυχίου από ίδρυμα της αλλοδαπής, συνοδευόμενη από υπεύθυνη δήλωση του υποψήφιου φοιτητή ότι γνωρίζει περί προβλεπόμενης διαγραφής του από το ΠΜΣ χωρίς επιστροφή των ήδη καταβεβλημένων τελών φοίτησης, στην περίπτωση που δεν προσκομίσει αναγνώριση του πτυχίου του από το ΔΟΑΤΑΠ μετά το πέρας της μέγιστης διάρκειας σπουδών στο ΠΜΣ και αφού εξαντληθούν όλα τα νόμιμα μέσα παράτασής της.
* Πιστοποιητικό αναλυτικής βαθμολογίας προπτυχιακών σπουδών.
* Αναλυτικό βιογραφικό σημείωμα που θα περιλαμβάνει στοιχεία από τις σπουδές, την ερευνητική ή επαγγελματική δραστηριότητα και τα ενδιαφέροντα του υποψηφίου.
* Δύο συστατικές επιστολές. Οι συστατικές επιστολές να αποσταλούν απευθείας στη γραμματεία του ΠΜΣ ([mscepi@med.uoa.gr](mailto:mscepi@med.uoa.gr)) από τον υπογράφοντα και να πληρούν τα παρακάτω:

α) να είναι γραμμένες σε επιστολόχαρτο του ιδρύματος / υπηρεσίας του υπογράφοντα, β) να είναι υπογεγραμμένες ή σφραγισμένες γ) να απευθύνονται προς το ΠΜΣ «Επιδημιολογία - Μεθοδολογία Έρευνας στις Bιοϊατρικές Eπιστήμες, την Kλινική Πράξη και τη Δημόσια Υγεία» και δ) να αναγράφεται πρόσφατη ημερομηνία.

* Τεκμηρίωση γνώσης Αγγλικής γλώσσας (και άλλων ξένων γλωσσών, αν υπάρχουν).
* Δημοσιεύσεις σε περιοδικά με κριτές (αν υπάρχουν).
* Αποδεικτικά επαγγελματικής ή ερευνητικής δραστηριότητας (αν υπάρχουν).
* Υπεύθυνη δήλωση\* του υποψήφιου φοιτητή ότι γνωρίζει περί της προβλεπόμενης διαγραφής του μετά το πέρας της μέγιστης διάρκειας φοίτησης, χωρίς επιστροφή των ήδη καταβεβλημένων τελών φοίτησης.
* Φωτοτυπία δύο όψεων της αστυνομικής ταυτότητας ή φωτοτυπία διαβατήριου.
* Οι αλλοδαποί υποψήφιοι οφείλουν να γνωρίζουν επαρκώς την ελληνική γλώσσα, όπως αυτό αποδεικνύεται με την υποβολή πτυχίου ή ανάλογου τίτλου σπουδών από ίδρυμα εκμάθησης της Ελληνικής γλώσσας ή βεβαίωση επιτυχούς παρακολούθησης μαθημάτων δευτεροβάθμιας ή τριτοβάθμιας εκπαίδευσης, διάρκειας τουλάχιστον ενός (1) έτους.
* Υπεύθυνη δήλωση\* του υποψήφιου φοιτητή ότι τα έγγραφα που προσκομίζει μαζί με την αίτηση της υποψηφιότητας είναι έγκυρα.

*Ειδικά για τους φοιτητές μερικής φοίτησης απαιτούνται επίσης :*

* για μερική φοίτηση λόγω εργασίας: σύμβαση εργασίας ή βεβαίωση εργοδότη που πιστοποιεί εργασία τουλάχιστον είκοσι τεσσάρων (24) ωρών την εβδομάδα.
* για μερική φοίτηση για άλλους λόγους: δικαιολογητικά κατά περίπτωση

**\*ΣΗΜΑΝΤΙΚΗ ΕΠΙΣΗΜΑΝΣΗ:** η υπεύθυνη δήλωση που στέλνεται ηλεκτρονικά θα πρέπει να φέρει βεβαίωση γνήσιου υπογραφής ή ηλεκτρονική υπογραφή ή να έχει συνταχθεί **μέσω της Ενιαίας Ψηφιακής Πύλης της Δημόσιας Διοίκησης** (govgr).

**ΥΠΟΒΟΛΗ ΑΙΤΗΣΗΣ**

Η υποβολή των αιτήσεων φοίτησης για το ακαδημαϊκό έτος 2022-2023 θα γίνεται **αποκλειστικά με ηλεκτρονική υποβολή** **μέσω email** στο: [mscepi@med.uoa.gr](mailto:mscepi@med.uoa.gr)

Παρακαλούμε τα ηλεκτρονικά αρχεία που θα υποβάλλετε θα πληρούν τις παρακάτω προδιαγραφές:

• Το όνομα του κάθε αρχείου να ξεκινά με το Επώνυμό σας πχ. «Χαραλαμπόπουλος–Αίτηση φοίτησης»

• Το συνολικό μέγεθος των αρχείων που υποβάλλετε μέσω ενός email να μην ξεπερνά αυστηρά τα 10 MB. Σε περίπτωση που ξεπερνάνε τα ΜΒ, θα πρέπει να στείλετε τα αρχεία σε πολλαπλά emails, με ένδειξη στον τίτλο (email 1, email 2....).

**Η ηλεκτρονική υποβολή των αιτήσεων θα γίνεται από Δευτέρα 02 Μάϊου 2022 έως και Τρίτη 31 Μάϊου 2022.**

**ΣΥΝΕΝΤΕΥΞΗ**

Οι υποψήφιοι θα ενημερωθούν για τον τόπο και την ώρα διεξαγωγής της συνέντευξης από τη Γραμματεία του ΠΜΣ.

Για περισσότερες πληροφορίες οι ενδιαφερόμενοι μπορούν να απευθύνονται καθημερινά από 12:00 π.μ. έως 14:00 μ.μ. στο **210 7462074** ή **210 7462109** ή αποστέλλοντας σχετικό email στη διεύθυνση [mscepi@med.uoa.gr](mailto:mscepi@med.uoa.gr).

**Παράρτημα 2:**

**ΑΙΤΗΣΗ ΦΟΙΤΗΣΗΣ**

**Ακαδημαϊκό έτος 2022-2023**

Προς τη Γραμματεία του ΠΜΣ

«Επιδημιολογία - Μεθοδολογία Έρευνας

στις Bιοϊατρικές Eπιστήμες, την Kλινική Πράξη και τη Δημόσια Υγεία».

Ο/Η κάτωθι υπογεγραμμένος/η …………………… (όνοµα) ………………………… (επώνυµο) του………………….... (όνομα πατρός), κάτοικος ..…………………, οδός…………….………., αριθµ. ……, Τ.Κ. ……............ κάτοχος του ∆ελτίου Αστυν. Ταυτ. ή Διαβατηρίου µε αριθµό ……………………….. που εκδόθηκε την ……………. από το …………………, και µε ΑΦΜ ……………………………………. και ΑΜΚΑ ……………………………………, υποβάλλω αίτηση υποψηφιότητας για φοίτηση στο ΠΜΣ «Επιδημιολογία - Μεθοδολογία έρευνας στις Βιοϊατρικές Επιστήμες, την Κλινική Πράξη και τη Δημόσια Υγεία» της Ιατρικής Σχολής του Εθνικού και Καποδιστριακού Πανεπιστημίου Αθηνών (ΕΚΠΑ) το ακαδημαϊκό έτος 2021-2022 και βεβαιώνω τη γνησιότητα των συνημμένων δικαιολογητικών.

Ο Αιτών / Η Αιτούσα Ημερομηνία

Υπογραφή / / 2022

**ΣΤΟΙΧΕΙΑ ΕΠΙΚΟΙΝΩΝΙΑΣ**

Τηλέφωνο:

E-mail:

**ΠΑΡΑΚΟΛΟΥΘΗΣΗ ΜΑΘΗΜΑΤΩΝ**

**Σημειώστε με Χ την επιλογή σας :**

**ΠΛΗΡΗΣ**

Η χρονική διάρκεια φοίτησης στο ΠΜΣ που οδηγεί στη λήψη Διπλώματος Μεταπτυχιακών Σπουδών (ΔΜΣ) ορίζεται σε τρία (3) ακαδημαϊκά εξάμηνα, στα οποία περιλαμβάνεται και ο χρόνος εκπόνησης διπλωματικής εργασίας.

Ο ανώτατος επιτρεπόμενος χρόνος ολοκλήρωσης των σπουδών σε συνθήκες πλήρους φοίτησης, ορίζεται στα πέντε (5) ακαδημαϊκά εξάμηνα. Εφόσον κάποιος μεταπτυχιακός φοιτητής δεν δύναται να ολοκληρώσει την φοίτησή του εντός των τριών εξαμήνων για ιδιαίτερα σημαντικό λόγο, έχει την δυνατότητα με αιτιολογημένη αίτησή του προς τη ΣΕ και κατόπιν σχετικής γνωμοδότησης της ΣΕ και απόφασης της Συνέλευσης της Σχολής να λάβει παράταση 2 εξαμήνων στην φοίτησή του. Κατά την παράταση, ο μεταπτυχιακός φοιτητής δύναται να παρακολουθεί εκ νέου τα μαθήματα του ΠΜΣ εφόσον δοθεί σχετική άδεια από τη Συντονιστική Επιτροπή.

**MEΡΙΚΗ ΦΟΙΤΗΣΗ**

Για τους εργαζόμενους μεταπτυχιακούς φοιτητές προβλέπεται η δυνατότητα μερικής φοίτησης. Οι φοιτητές αυτής της κατηγορίας πρέπει αποδεδειγμένα να εργάζονται τουλάχιστον είκοσι τέσσερις (24) ώρες την εβδομάδα και να προσκομίσουν σχετική σύμβαση εργασίας ή βεβαίωση εργοδότη.

Μερική φοίτηση προβλέπεται και για μη εργαζόμενους φοιτητές που αδυνατούν να ανταποκριθούν στις απαιτήσεις της πλήρους φοίτησης για λόγους υγείας, οικογενειακούς, στράτευσης κ.ά.

Η διάρκεια μερικής φοίτησης δεν μπορεί να ξεπερνάει τα έξι (6) ακαδημαϊκά εξάμηνα.

**Σημειώστε με Χ τα δικαιολογητικά που υποβάλλετε με την αίτησή σας:**

|  |  |
| --- | --- |
| Αντίγραφο πτυχίου ή δήλωση του Ν. 1599/86 ότι αναμένεται η επιτυχής ολοκλήρωση των προπτυχιακών σπουδών |  |
| Βεβαίωση ισοτιμίας και αντιστοιχίας του πτυχίου από το ΔΟΑΤΑΠ ή πρωτοκολλημένη αίτηση προς το ΔΟΑΤΑΠ για αναγνώριση του πτυχίου από ίδρυμα της αλλοδαπής, συνοδευόμενη από υπεύθυνη δήλωση (βλ. δικαιολογητικά στην προκήρυξη) |  |
| Πιστοποιητικό αναλυτικής βαθμολογίας προπτυχιακών σπουδών |  |
| Αναλυτικό βιογραφικό σημείωμα |  |
| Δύο συστατικές επιστολές (βλ. προδιαγραφές στην προκήρυξη) |  |
| Τεκμηρίωση γνώσης μιας ή περισσότερων ξένων γλωσσών |  |
| Δημοσιεύσεις σε περιοδικά με κριτές |  |
| Αποδεικτικά επαγγελματικής ή ερευνητικής δραστηριότητας |  |
| Υπεύθυνη δήλωση\* του υποψήφιου φοιτητή ότι γνωρίζει περί της προβλεπόμενης διαγραφής του μετά το πέρας της μέγιστης διάρκειας φοίτησης, χωρίς επιστροφή των ήδη καταβεβλημένων τελών φοίτησης |  |
| Φωτοτυπία δύο όψεων της αστυνομικής ταυτότητας ή φωτοτυπία διαβατήριου |  |
| Πιστοποίηση γνώσης Ελληνικής γλώσσας για τους αλλοδαπούς υποψηφίους (βλ. δικαιολογητικά στην προκήρυξη) |  |
| Για μερική φοίτηση λόγω εργασίας: σύμβαση εργασίας ή βεβαίωση εργοδότη που πιστοποιεί εργασία τουλάχιστον είκοσι τεσσάρων (24) ωρών την εβδομάδα. |  |
| Για μερική φοίτηση για άλλους λόγους: δικαιολογητικά κατά περίπτωση |  |

\*ΣΗΜΑΝΤΙΚΗ ΕΠΙΣΗΜΑΝΣΗ: η υπεύθυνη δήλωση που στέλνεται ηλεκτρονικά θα πρέπει να φέρει βεβαίωση γνήσιου υπογραφής ή ηλεκτρονική υπογραφή ή να έχει συνταχθεί **μέσω της Ενιαίας Ψηφιακής Πύλης της Δημόσιας Διοίκησης** (govgr).